આઝાદી બાદ કર્ણાટકના રાજકારણમાં લિંગાયત સમુદાયનું વર્ચસ્વ રહ્યું છે. રાજ્યમાં સરકાર બનાવવામાં લિંગાયત વોટબેન્કનો ઉપયોગ કરાય છે. શરૂઆતમાં આ સમુદાય કોંગ્રેસની તરફેણમાં મતદાન કરતો હતો. જો કે ૧૯૮૯માં એક વિવાદના કારણે રાજીવ ગાંધીએ કર્ણાટકના તત્કાલીન મુખ્યમંત્રી વિરેન્દ્ર પાટીલને સત્તાથી દૂર કર્યા ત્યારે લિંગાયત સમુદાય કોંગ્રેસનો સાથ છોડીને જનતા દળના રામકૃષ્ણ હેગડેના સમર્થનમાં આવી ગયો. હેગડેના નિધન બાદ યેદિયુરપ્પા લિંગાયત સમુદાયના નેતા બન્યા. ઉલ્લેખનીય છે કે કેન્દ્રની કોંગ્રેસી સરકારના ગૃહમંત્રીએ ૨૦૧૩માં લિંગાયતોની આ પ્રકારની માંગણી સ્વીકારી શકાય તેમ નથી એમ સ્પષ્ટ કહી લિંગાયતોની માગણી નકારી કાઢી હતી. પરંતુ આજે માત્ર ને માત્ર રાજકીય લાભ ખાંટવા માટે જ કોંગ્રેસીઓ આ કાર્ડ ખેલી રહ્યા છે. કર્ણાટકની વસતીમાં વીરાશૈવ-લિંગાયતનો હિસ્સો આશરે ૧૬ ટકા જેટલો છે. લિંગાયતો છેલ્લા ચાર દાયકાથી તેમને અલગ દરજ્જો મળે તેની માગ કરતા હતા. ૨૦૧૭માં બંને જૂથો ફરી કોંગ્રેસી મુખ્યમંત્રી પાસે તેમની માગણી લઈને ગયા ત્યારે સિદ્ધારમૈયાની દાઢ સળકી અને આ જ મુદ્દે હિન્દુઓમાં ફાંટા પાડી ફરી એક વાર રાજ કરવાનું સપનું જોવા લાગ્યા.